Vážení spoluobčania,
štyri ročné obdobia, dvanásť mesiacov, päťdesiattri týždňov alebo 365 dní. Týmito rôznymi slovnými spojeniami môžeme nazvať jeden rok. Rok plný nových udalostí, rozhodnutí, zmien, informácií, ktoré priamo alebo nepriamo ovplyvňujú naše každodenné žitie. Taký bol i odchádzajúci rok 2018. Pred pár hodinami sme za ním zavreli dvere a je tu čas zamyslieť sa nad tým, akým bol pre každého z nás. Či nás rokom 2018 sprevádzalo viac smutných alebo veselých udalostí, či sa nám podarilo naplniť všetky naše predsavzatia alebo sme ich zavreli do pomyselného šuplíka hneď na druhý deň po tom, ako sme sa pre ne rozhodli. Vo svojej pestrosti dokážeme prežívať dni plné radosti, ale aj smútku, či už z rodinných udalostí alebo nezdarov. 
Nový rok je vždy príležitosťou začať veci znova a lepšie. Ak tak máme urobiť, je nevyhnutné obzrieť sa najskôr za seba a poctivo zhodnotiť ten starý.  Zachytiť všetko pozitívne, nájsť dôvody toho negatívneho a dokázať niesť dôsledky.
Nie vo všetkom, do čoho vstupujeme s elánom, dosiahneme úspechy, aké by sme predpokladali, ale tešíme sa z každej maličkosti, ktorú sa podarí zrealizovať pre občanov a obec Zemianske Kostoľany. A či sa nám v uplynulom roku podarilo z mozaiky maličkostí vytvoriť prospešné dielo, dokážete posúdiť práve vy, občania. 
V obci Zemianske Kostoľany sme naše aktivity zamerali predovšetkým na zabezpečenie administratívnych úkonov na naplnenie dôležitých cieľov, ktoré máme pred sebou v roku 2019. Po niekoľkých nezdaroch v predchádzajúcom období sa nám podarilo ukončiť projektovú dokumentáciu a požiadať o vydanie stavebného povolenia na vybudovanie parkovacích miest na Ulici kpt. Weinholda a na vybudovanie spevných plôch a parkovacích miest v okolí autobusovej zastávky a objektu, kde sa nachádzajú predajne drogérie, textilu, majú tu svoje priestory naši seniori a obec tu má i svoje dva nájomné byty a priestory technického úseku obce.
Medzi priority každej obce patrí jej rozvoj a zvyšovanie počtu obyvateľov. Ani Zemianske Kostoľany nie sú výnimkou. Počas celého roka 2018 sme sa zaoberali problematikou výstavby inžinierskych sietí v plánovanej lokalite individuálnej bytovej výstavby. Veľkou prekážkou rýchlejšieho procesu je existencia a križovanie budúcich stavebných pozemkov so sieťami vysokotlaku plynu a vysokého napätia elektrického vedenia. V tomto úsilí budeme neúnavne pokračovať i v ďalšom období, aby sme v už v blízkej budúcnosti mohli bilancovať, že sa nám to naozaj podarilo.
Medzi ďalšie priority našej obce patrí riešenie problematiky na úseku odpadového hospodárstva. Za účelom naplnenia tohto cieľa obec zabezpečila nákup pozemkov na zriadenie zberného dvora v obci, vypracovanie projektovej dokumentácie a povolení v zmysle stavebného zákona, aby sme mohli byť úspešným žiadateľom o poskytnutie finančných prostriedkov z fondov Európskej únie na realizáciu tohto diela v nastávajúcom období.
Naša obec je jednou z mála obcí, ktorej história zanechala nemálo odkazov v podobe kultúrnych pamiatok. Po úspechu v podobe rekonštrukcie renesančného kaštieľa sa už od roku 2015 postupnými malými krokmi snažíme zabezpečovať prípravnú dokumentáciu na obnovu ďalších pamiatok vo vlastníctve obce, ktorými sú obytná veža pri Pamätníku SNP a Kišasonkin kaštieľ v areáli základnej školy. Práve rok 2018 bol rokom, v ktorom sme za pravidelnej každoročnej finančnej pomoci Ministerstva kultúry SR spolu vo výške 31 800 € ukončili proces prípravy spracovaním projektovej dokumentácie obnovy týchto dvoch pamiatok. Aj hľadanie vhodného spôsobu finančného krytia samotnej obnovy je našou dôležitou úlohou do ďalšieho obdobia.
Rok 2018 bol pre našu obec úspešným v čerpaní dotácií z fondov Európskej únie SR s projektom zabezpečenia záhradných kompostérov pre všetky rodinné domy a verejné priestranstvá v obci. Tento projekt Európska únia podporila schválenou sumou viac ako 80 000 € a jeho ukončenie v podobe dodania obstaraných kompostérov do obce a následne do vašich domácností je naplánované na najbližšie mesiaca roka, do ktorého sme práve vstúpili. Okrem toho bola obci schválená dotácia na rekonštrukciu exteriérov a zateplenie hasičskej zbrojnice vo výške takmer 28 000 €. Tento krok je ďalším úspešným impulzom pre našich dobrovoľných hasičov, ktorým bolo v uplynulom roku na činnosť odovzdané komplexne zrekonštruované hasičské vozidlo v hodnote viac ako 130 000 €.
Okrem týchto pre verejnosť neviditeľných administratívnych záležitostí sa nám však podarilo zrealizovať aj niečo viditeľné. Chcem spomenúť napríklad rozšírenie urnového hája na miestnom cintoríne o ďalšie miesta posledného odpočinku pre našich zosnulých, rekonštrukciu prednej terasy a schodov kultúrneho stánku našej obce. Pre komfort čitateľov a návštevníkov knižnice tu bola zabezpečená montáž klimatizácie.
Ani naše školské zariadenia neostali v uplynulom roku bokom. Naši najmenší v materskej škole sa tešili komplexne zrekonštruovanej triede, novým pomôckam, hračkám, obec sa finančne podieľala i na vybudovaní malého dopravného ihriska. Naše poďakovanie za finančnú podporu tohto dielka patrí i všetkým rodičom, ktorí sa do výzvy zapojili. Deti základnej školy, hlavne tej mladšej kategórie, sa potešili vybudovaniu detského ihriska, školská kuchyňa už využíva pre svoju náročnú prácu nový nákladný výťah.
O tom, že nám nie je ľahostajná ani bezpečnosť našich občanov svedčí vybudovanie nového prechodu pre chodcov na Ulici partizánska, ktorý využijú predovšetkým žiaci základnej školy a riešenie dopravy na križovatke ciest I. a III. triedy osadením nového vodorovného a dopravného značenia. Osvetlenie nového prechodu pre chodcov bolo ukončené práve na sklonku odchádzajúceho roka.
V oblasti športu sa nám podarilo so značnou pomocou dobrovoľníkov vymeniť oplotenie tenisových kurtov a zabezpečiť ich prevádzku.
Na jeseň boli obci odovzdané zrekonštruované priestory barokovej kúrie vedľa renesančného kaštieľa, kde vznikli príťažlivé priestory pre podnikateľský sektor na komerčné účely.
Okrem vytvárania hmotných hodnôt sme pre Vás, našich spoluobčanov, zabezpečili nespočetné množstvo kultúrnych, spoločenských i športových podujatí. Teší nás, že úspech týchto podujatí už prekračuje i hranice našej obce a lákajú ku nám i ďalších návštevníkov.
Sú však i veci, ktoré nás rovnako, ako Vás, trápia. Ide o zdĺhavý proces pri zabezpečovaní administratívnych úkonov realizácie zámeru vybudovania kanalizácie zo strany Stredoslovenskej vodárenskej spoločnosti. Trápi nás to o to viac, že pred budovaním kanalizácie, nedokážeme pre Vás s ohľadom na efektívnosť a hospodárnosť zabezpečiť tak potrebnú opravu chodníkov a komunikácií. 
Dôležitou udalosťou uplynulého roka pre všetky obce na Slovensku boli komunálne voľby. I Vy ste si zvolili do vedenia obce na ďalšie štyri roky svojich nových zástupcov. Od momentu, kedy sme na sklonku novembra spoločne s poslancami obecného zastupiteľstvo zložili sľub, sme prevzali zodpovednosť za obec. Začneme prijímať nové rozhodnutia. Verím, že to budú rozhodnutia, ktoré dokážu pozitívne ovplyvniť život v našej obci. Želám si, aby takýchto rozhodnutí bolo čo najviac a aby ich dokázalo pozitívne vnímať aj čo najväčšie percento vás, našich občanov. Zásadné rozhodnutia v tomto volebnom období sa budú týkať hlavne oblasti bývania, životného prostredia, cestného hospodárstva, bezpečnosti, ochrany pamiatkového fondu a podpory kvalitného vzdelávania ako aj športových aktivít. Pevne dúfam, že aj s podporou štátu, nielen finančnou ale aj reálnym znižovaním administratívnej náročnosti jednotlivých úkonov, sa nám podaria naše spoločné naplniť. 
Budem však nesmierne vďačná, ak pri napĺňaní našich spoločných cieľov, budete stáť aj vy. Práve vašou disciplinovanosťou hlavne v oblasti životného prostredia, svojím postojom k obecnému majetku, rešpektovaním okolia a jeho potrieb dokážeme v obci naozaj veľa. Dokážeme ďalej budovať modernú obec s dostatočnou ponukou služieb, spoločnosť bohatú na vzdelaných a aktívnych ľudí a zdravé medziľudské vzťahy. 
Hľadíme do budúcnosti. Chcem sa však aspoň na okamih ešte vrátiť do minulosti. Chcem sa však ešte raz verejne poďakovať za spoluprácu doterajšiemu poslaneckému zboru. Za ich pracovitosť, súdržnosť, obetavosť, snahu a v neposlednom rade za vynikajúcu spoluprácu. 
Zatvárame dvere za starým rokom. A čo nás čaká v tom novom? Možno práve Vaša rodina bude obdarená novou radosťou v podobe kričiaceho batôžka, možno stratíme niekoho milovaného, niektoré rodiny si ešte stále budú len zvykať na to, že im niekto chýba. Niekomu možno pribudne dobrý sused, niekto práve u nás v Zemianskych Kostoľanoch nájde svoj nový domov.
Je nový rok 2019. Dnes sme spravili prvý krok. Prvým krokom začína cesta....i k človečenstvu. Sme ľudia. Nech sú zrkadlá, ktoré nám rok podsúva akokoľvek pokrivené, máme každý deň príležitosť na to začať dávať, mať rád, vravieť áno a podať ruku len tak. Máme príležitosť spraviť prvý krok práve dnes. A snáď budú nasledovať i ďalšie.
Do nového roka 2019 Vám želám, aby zdravie bolo každodenným hosťom vo vašich príbytkoch, aby v nich panovala harmónia, pokoj a radosť z prítomnosti svojich blízkych. Želám všetko dobré Vám, želám všetko dobré nášmu domovu – našim Zemianskym Kostoľanom a želám všetko dobré i našej 26-ročnej Slovenskej republike k jej dnešným narodeninám.